***Ανθολόγιο Λογοτεχνικών Κειμένων Γ’ - Δ’ Τάξη***

***Σχέδιο Μαθήματος***

***Ημερομηνία:***

**Τίτλος**

**Πρωινό Άστρο του Γιάννη Ρίτσου**

***Χρόνος :*** 2 διδακτικές περίοδοι

***Τεχνολογικό πλαίσιο:*** Χρήση διαδραστικού πίνακα

***Απαντήσεις των ερωτήσεων του σχολικού βιβλίου:***

1. Ο ποιητής χρησιμοποιεί εικόνες για να περιγράψει τον ύπνο του παιδιού. Όλη η φύση παρατηρεί τον ύπνο του παιδιού: μία αλλιώτικη αμυγδαλιά που έχει ως άνθη της αστέρια, ο αρχηγός των πουλιών και των παιδιών που παίζουν κρυφτό πίσω από μια πολύχρωμη κουρτίνα γεμάτη λουλούδια και τέλος η μητέρα, ύψιστο σύμβολο αγάπης και στοργής. Δεν είναι τυχαίο ότι στοιχεία από όλη την πλάση-από το φυτικό και ζωικό βασίλειο και από τα ανθρώπινα όντα- κοιτάζουν αυτόν τον ιδιαίτερο ύπνο του παιδιού, ίσως καθένα με τη δική του ματιά. Με αυτόν τον τρόπο πλάθουμε πολύ όμορφες, φωτεινές και ζωντανές εικόνες από τη φύση.
2. Η μητέρα νιώθει πολλή αγάπη και στοργή, όταν βλέπει το παιδί κοιμισμένο. Σχηματίζουμε την εικόνα μιας φιγούρας, που με περισσή φροντίδα στη ματιά της κοιτάζει το παιδί της να κοιμάται. Προσπαθεί να μην κάνει τον παραμικρό θόρυβο, ώστε να έχει πλήρη ησυχία και να αποκοιμηθεί. Το περιβάλλει με ένα πέπλο προστασίας και αγκαλιάς. Έτσι, μεταδίδει σε εμάς ένα αίσθημα γαλήνης, εσωτερικής ηρεμίας και χαράς, καθώς βλέπει το παιδί της να απολαμβάνει τον ύπνο.
3. Παραδοσιακά νανουρίσματα:

Νάνι νάνι το παιδί μου  
Έλα Ύπνε ύπνωσέ το  
και γλυκά ’ποκοίμησέ το.  
Έλα Ύπνε ’πό τ’αμπέλια,  
πάρ’ το παιδί μου από τα χέρια.  
Πάρ’το σύρ’το στα μαντράκια,  
να κοιμάται σαν τ’αρνάκια,  
να κοιμάται σαν τ’αρνάκια,  
να ξυπνά σαν τα κατσικάκια.(Καστοριά)

1. Πάρε το ύπνε το παιδί,  
   κι άμε το στα περβόλια.  
   Γέμισε τα στηθάκια του,  
   γαρύφαλλα και ρόδα.  
   Κοιμήσου εσύ , μωράκι μου,  
   σε κούνια καρυδένια,  
   σε ρουχαλάκια κεντητά  
   και μαργαριταρένια.  
   Κοιμήσου με τη ζάχαρη,  
   κοιμήσου με το μέλι  
   και νίψου με το ανθόνερο,  
   που νίβονται οι αγγέλοι. (Κρήτη)

-Κοιμήσου αγγελούδι μου, παιδί μου νάνι νάνι

Να μεγαλώσεις γρήγορα, σαν τ’ αψηλό πλατάνι

Να γίνεις άντρας στο κορμί και στο μυαλό

Και να `σαι πάντα μεσ’ το δρόμο τον καλό

Κοιμήσου αγγελούδι μου γλυκά με το τραγούδι μου

Κοιμήσου περιστέρι μου να γίνεις σαν ατσάλι

Να γίνει κι η καρδούλα σου σαν του Χριστού μεγάλη

Για να μην πεις μεσ’ τη ζωή σου δεν μπορώ

κι αν πρέπει ακόμα να σηκώσεις και σταυρό

***Ατομική Δραστηριότητα:*** Τα παιδιά κλείνουν τα μάτια. Τους βάζουμε μόνο τον ήχο κάποιου νανουρίσματος, όχι εικόνα και με τη δική μας καθοδήγηση «ταξιδεύουν» σε ένα όνειρό τους. Η δική μας φωνή απαλή, σιγανή, ήρεμη τα ωθεί να φανταστούν, να πλάσουν εικόνες και να τις αποτυπώσουν στο χαρτί με χρώματα. Υλικά: ξυλομπογιές, μαρκαδόροι, χαρτιά.

*Προτεινόμενα νανουρίσματα:* <https://www.youtube.com/watch?v=xEfjpefOrlM>

Αυτή η δραστηριότητα μπορεί να γίνει και ομαδικά-ανά 3 ή 4 παιδιά- και κάθε ομάδα να συνθέσει στοιχεία από το όνειρό της σε χαρτί του μέτρου. Θα μπορούσε κάθε ομάδα να κάνει και δραματοποίηση στη συνέχεια, να αναπαραστήσει κάποιες σκηνές του ονείρου.

***Ή εναλλακτικά:*** Στη γωνιά της λογοτεχνίας αν έχουμε στην τάξη μας ή τη διαμορφώνουμε για τις ανάγκες του παρόντος μαθήματος με πανιά και φεγγάρια και αστέρια (φτιάχνουμε δηλαδή ένα σκηνικό νύχτας) τα παιδιά κινούνται με το δικό τους τρόπο και με απαλή μουσική προς τα αστέρια και τα φεγγάρια . .Κάθε αστέρι/ φεγγάρι (κανσόν χαρτί ή οντουλέ ή όπως αλλιώς και πάνω σε αυτά έχουμε κολλήσει κομμένο χαρτί Α4, στο οποίο έχουμε γράψει ένα δίστιχο ή τρι-τετράστιχο, πάντως ποιηματάκι με ολοκληρωμένο νόημα) έχει ένα μήνυμα να τους δώσει. Τα παιδιά μπορούν να συνθέσουν τα μηνύματα ανά ομάδες και να φτιάξουν μια ιστορία και να την παίξουν. Ή μπορούν αν θέλουν να γράψουν το δικό τους μήνυμα στο αστέρι ή φεγγάρι που διάλεξαν.

***Προτεινόμενες δραστηριότητες:***

***Πρόταση παρακολούθησης βίντεο:*** Ζωντανή αφήγηση: «Οι φορεσιές του φεγγαριού» της Σοφίας Μαντουβάλου σε αφήγηση Μαρίας Ναυπλιώτου

<http://www.mikrosanagnostis.gr/library/pageflip7/Default.html>

***Πρόταση ανάγνωσης βιβλίου:*** Με ένα χάρτινο φεγγαράκι . . . ταξιδεύω, της Δέσποινας Μπογδάνη Σογιούλ, Εκδόσεις Πατάκη

***Σημειώσεις:*** Τα νανουρίσματα στην τρίτη ερώτηση μπορούν να δοθούν με εναλλακτικούς τρόπους: α) να τα βρουν τα παιδιά και να τα απαγγείλουν, β) να τα αναπαραστήσουν, γ) να τα ακούσουν όλα μαζί στην <http://www.letsfamily.gr/el/articles/11-yperoxa-nanoyrismata-stixoi-kai-melodies-gia-oneira-glyka>

***-***Θα μπορούσε αρχικά με τη συνοδεία μιας μουσικής ως μουσικού χαλιού να διαβάσει ο εκπαιδευτικός το ποίημα (ίσως έχοντας φτιάξει και την κατάλληλη ατμόσφαιρα στη γωνιά της λογοτεχνίας ή όπου ο ίδιος θεωρεί κατάλληλο μέρος). Ακολουθεί μια πρώτη επεξεργασία σε επίπεδο αισθήσεων, που είναι ιδιαίτερα σημαντική. Στη συνέχεια είναι η προβολή παρουσίασης και τέλος οι δραστηριότητες.

***…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………***